জ্ঞান এক মহাশক্তিশালী রসদ। এ সম্পদ যদি হেদায়েতের পথে ব্যবহার হয় আল্লাহ তা’য়ালা তার সেই জ্ঞানী বান্দাকে এর প্রতিদান দেন চমৎকারভাবে। হজরত আবু হুরায়রা রা. থেকে বর্ণিত। নবী করীম সা: বলছেন, “যে ব্যক্তি হেদায়েতের দিকে আহবান করে সে ব্যক্তি (তার আহবানের ফলে) যারা হেদায়েতের পথে চলে তাদের সমান প্রতিদান পায়। এ ক্ষেত্রে হেদায়েতের পথ অবলম্বনকারীদের সওয়াবের কোন কমতি করা হয় না।”(আল-হাদিস) অপর একটি হাদিসে রাসূল সা: জ্ঞান অন্বেষণকারীর মর্যাদা বর্ণনা এসেছে। “হজরত আবু দারদা রা. থেকে বর্ণিত। তিনি বলেন, রাসূল সা. বলেছেন- যে ব্যক্তি ইলম অর্জন করার উদ্দেশ্যে পথ চলবে, আল্লাহ তা’য়ালা তার বেহেশতের পথ সহজ ও সুগম করে দেবেন। আর ফেরেশতাগণ ইলম অর্জনকারীর সন্তুষ্টির জন্য নিজের পাখা বিছিয়ে দেয়। আলিম ব্যক্তির জন্য আকাশ ও পৃথিবীর মধ্যে যা কিছু আছে সকলেই মাগফিরাতের দু’আ করে, এমনকি পানির ভেতরের মাছও। আর আবিদের ওপর আলিম ব্যক্তির মর্যাদা হচ্ছে সমগ্র তারকারাজির ওপর পূর্ণিমা রাত্রের চাঁদের যে মর্যাদা। অবশ্য আলিমগণ নবীদের উত্তরাধিকারী। আর নবীগণ তাঁদের পরিত্যক্ত সম্পত্তি হিসেবে দিরহাম ও দিনার রেখে যাননি; তবে তাদের পরিত্যক্ত সম্পত্তি হিসেবে ইলম রেখে গেছেন। কাজেই যে ব্যক্তি তা আহরণ করল সে ব্যক্তি বিপুল অংশ লাভ করল। (তিরমিযি)